31993R1947
L 181/13
JURNALUL OFÍCIAL AL UNIUNII EUROPENE
REGULAMENTUL (CEE) NR. 1947/93 AL CONSILIULUI
din 30 iunie 1993
de modificare a Regulamentului (CEE) nr. 1365/75 privind crearea Fundației europene pentru îmbunătățirea condițiilor de viață și de muncă
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 235 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât Tratatul din 22 iulie 1975 de modificare a anumitor dispoziții financiare ale tratatelor de instituire a Comunităților Europene și ale Tratatului de instituire a unui Consiliu unic și a unei Comisii unice a Comunităților Europene a modificat procedura prin care se dă descărcare Comisiei cu privire la gestionarea execuției bugetului general al Comunităților Europene; întrucât, în consecință, este necesară, ținând cont de procedura modificată stabilită la articolul 206b din Tratatul de instituire a Comunității Economice Europene, actualizarea procedurii de descărcare cu privire la gestiunea Consiliului de Administrație al Fundației europene pentru îmbunătățirea condițiilor de viață și muncă constituită în temeiul Regulamentului (CEE) nr. 1365/75 (4);
întrucât, în toate textele în care se face trimitere la comisia de audit, Tratatul din 22 iulie 1975 a înlocuit expresia „comisia de control” cu expresia „Curtea de Conturi”;
întrucât actele de aderare a Greciei, precum și a Spaniei și Portugaliei au modificat compoziția Consiliul de Administrație al fundației;
întrucât este de dorit să se prevadă transmiterea raportului general anual al fundației către toate organismele interesate ale Comunității;
întrucât este necesară, pe cale de consecință, modificarea Regulamentului (CEE) nr. 1365/75;
întrucât Tratatul de instituire a Comunități Economice Europene nu prevede, pentru adoptarea acestui regulament, alte competențe de acțiune decât cele prevăzute la articolul 235,
ADOPTĂ PREZENTUL REGULAMENT:
Articolul 1
Prin prezenta decizie, Regulamentul (CEE) nr. 1365/75 se modifică după cum urmează:
1.
Articolul 6 alineatul (1) se înlocuiește cu următorul text:
„(1) Consiliul de Administrație este format din 39 de membri, din care:
(a)
12 membri reprezintă guvernele statelor membre;
(b)
12 membri reprezintă organizațiile patronale;
(c)
12 membri reprezintă sindicatele;
(d)
trei membri reprezintă Comisia.”
2.
Articolul 13 se înlocuiește cu următorul text:
„Articolul 13
Directorul întocmește și Consiliul de Administrație adoptă, până la data de 31 martie a fiecărui an, raportul general anual privind activitățile, situația financiară și perspectivele Fundației și le transmite Parlamentului European, Consiliului, Comisiei, Comitetului Economic și Social și Curții de Conturi.”
3.
La articolul 15, alineatele (1) și (2) se înlocuiesc cu următorul text:
„(1) Până la data de 31 martie a fiecărui an, Consiliul de Administrație transmite Comisiei o estimare a veniturilor și cheltuielilor. Această estimare ce include o organigramă este înaintată de Comisie Parlamentului European și Consiliului, împreună cu proiectul preliminar de buget al Comunităților Europene.
(2) Autoritatea bugetară stabilește fondurile disponibile pentru subvenționarea fundației.
Pentru transferul acestor fonduri de la un capitol la altul se aplică procedura aflată în vigoare.
Autoritatea bugetară stabilește organigrama fundației.”
4.
Articolul 16 se înlocuiește cu următorul text:
„Articolul 16
(1) Dispozițiile financiare aplicabile fundației se adoptă în conformitate cu articolul 209 din tratat.
Controlorul financiar al Comisiei este responsabil pentru verificarea angajamentului și plata tuturor cheltuielilor și de înregistrarea și recuperarea tuturor veniturilor fundației.
(2) Consiliul de Administrație transmite Parlamentului European, Consiliului, Comisiei și Curții de Conturi, până la data de 31 martie a fiecărui an, conturile de venituri și cheltuieli, analiza gestiunii financiare și bilanțul fundației pentru exercițiul financiar precedent.
Curtea de Conturi le examinează în condițiile prevăzute la articolul 206a din tratat.
(3) Curtea de Conturi transmite autorităților responsabile pentru descărcarea de gestiune, precum și Comisiei, raportul anual însoțit de răspunsurile fundației la comentariile sale până la data de 30 noiembrie și asigură publicarea acestora în Jurnalul Oficial al Comunităților Europene.
Înainte de data de 30 aprilie a anului următor, Parlamentul European, la recomandarea Consiliului, hotărând cu majoritate calificată, dă descărcare cu privire la gestiunea Consiliului de Administrație al fundației, în conformitate cu procedurile prevăzute la articolul 206b din tratat.”
5.
Articolul 17 se înlocuiește cu următorul text:
„Articolul 17
Dispozițiile privind personalul fundației sunt adoptate de Consiliu la propunerea Comisiei și după consultarea Parlamentului European.”
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 30 iunie 1993.